ORDE do 1 de setembro de 2008 sobre a aprobación definitiva do Plan Xeral de Ordenación Municipal do Concello de Santiago de Compostela (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 24/09/2008

I. Antecedentes.
A conselleira de Política Territorial, Obras Públicas e Transportes mediante Orde do 3-10-2007 acordou, de conformidade co disposto no artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia (en adiante LOUG), a aprobación definitiva de forma parcial do Plan Xeral de Ordenación Municipal do Concello de Santiago de Compostela, deixando en suspenso as áreas e determinacións obxecto de reparos no corpo da orde ata que o concello emende as deficiencias e lle remita á consellería un documento corrixido para a súa aprobación definitiva.
O Pleno do Concello de Santiago de Compostela aprobou o 15-5-2008 o documento de formalización da Orde do 3-10-2007, logo dos informes emitidos polos servizos técnicos e xurídicos municipais con datas 2-5-2008 e 5-5-2008.
O expediente municipal foi remitido a esta consellería para resolver sobre a súa aprobación definitiva mediante escrito con data do 15-5-2008, que tivo entrada no rexistro o 19/05/2008 co nº 9.651, e que inclúe un exemplar do documento de formalización da Orde do 3-10-2007 cos seguintes documentos do Plan Xeral de Ordenación Municipal:
-Memoria xustificativa de formalización.
-Anexo fichas. De ficha A ata ficha 8.5.
-Anexo fichas. De ficha 9.1 ata ficha 16.3.
-Estudo do interese agropecuario e forestal de determinadas zonas cualificadas no PXOM do Concello de Santiago de Compostela.
-Documentación corrixida. Memoria de ordenación. Normativa urbanística. Estratexia de actuación. Estudo económico-financeiro.
-Documentación corrixida. Ficheiro de núcleos rurais.
-Documentación corrixida. Planos de ordenación.
Posteriormente, mediante escrito con data do 4-6-2008, con rexistro de entrada na mesma data e nº 10.917, complétase a documentación anterior con dous exemplares máis.
O prazo para resolver a aprobación definitiva do plan xeral, de conformidade co disposto no artigo 85 da LOUG é de tres meses, contados desde a entrada do expediente completo no rexistro da Consellería. Polo tanto, téndose completado a documentación con data do 4/06/2008, o prazo remata o día 4 de setembro.
II. Consideracións e fundamentación.
Primeiro-Na Orde do 3-10-2007, de aprobación definitiva parcial do PXOM do Concello de Santiago de Compostela, as áreas ou determinacións obxecto de reparos referíanse a:
1º. Cuestións que requirían dun nivel documental xustificativo pormenorizado e particularizado para os efectos da súa integración, referidos esencialmente a:
-Clasificación de solo urbano de determinados ámbitos en aspectos como nivel de infraestruturas de servizos, ou no seu defecto, consolidación suficiente e integración na malla urbana.
-Clasificación de solo de núcleo rural e as súas áreas de expansión en determinados núcleos en relación con posibles solos rústicos protexidos de carácter agrícola e de augas.
-Clasificación de determinados solos urbanizables en relación á prelación de clasificación de solo rústico de protección forestal, agropecuaria, paisaxística, de augas, e de infraestruturas.
2º. Cuestións que, á parte de requirir un nivel xustificativo pormenorizado, requiren unha reformulación das propostas referidas a:
-Categorización do solo urbano en consolidado ou non consolidado, en atención á realidade fáctica de determinados ámbitos e a súa relación coas determinacións da LOUG e do propio plan xeral.
-Clasificación de solo de núcleo rural, en relación aos criterios de delimitación de determinados ámbitos tanto de carácter tradicional como da súa expansión.
3º. Cuestións que deben integrarse de xeito automático na documentación do plan xeral en atención ao alcance da orde e a constatación da súa procedencia.
No documento de memoria xustificativa de formalización aprobado polo Pleno do Concello analizanse con detalle cada un dos puntos obxecto de reparos, e procédese a incorporar as xustificacións requiridas, emendar as deficiencias detectadas e introducir as modificacións derivadas do disposto na referida orde, achegando os documentos corrixidos.
Do exame da documentación achegada e aprobada polo Pleno do Concello de Santiago de Compostela constátase o cumprimento do disposto na orde, incorporando as oportunas xustificacións das que anteriormente carecía e/o emendando as deficiencias observadas.
As correcións derivadas do cumprimento do disposto na orde nos planos de ordenación da documentación corrixida no denominado Documento de formalización da Orde do 3-10-2007, que substitúen os de igual serie e número do documento aprobado definitivamente en forma parcial, empregan un diferente grafismo de representación, ao substituír tramas de puntos por tramas de cores, o que dificulta unha lectura continua dos planos de ambos os documentos, pero no entanto, posibilita diferenciar rapidamente os planos obxecto de modificación, a costa de non facilitar a integración de ambos cos documentos cando se trata de unir as follas independentes en formatos maiores de DIN A-3, (que é o formato dos planos do PXOM).
Segundo.-Ademais de formalizar o disposto na Orde do 3-10-2007, o Concello procede a corrixir outros erros materiais detectados e contradicións entre os documentos xa aprobados pola citada orde, que aparecen relacionados no documento aprobado polo Pleno do Concello denominado Memoria xustificativa de formalización, de conformidade co disposto no artigo 105.2º da Lei 30/1992, do 26 de novembro, de réxime xurídico das administracións públicas e do procedemento administrativo común: As administracións públicas poderán, así mesmo, rectificar en calquera momento, de oficio ou por instancia dos interesados, os erros materiais, de feito ou aritméticos existentes nos seus actos.
Terceiro.-Visto canto antecede, o expediente administrativo e a documentación corrixida aprobada polo Pleno do Concello de Santiago de Compostela, en sesión do 15-5-2008, o informe proposta emitido pola Dirección Xeral de Urbanismo, tendo en conta que a competencia para resolver sobre a aprobación definitiva dos plans xerais de ordenación municipal está atribuída polo artigo 89.1º da LOUG, e o artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, á conselleira de Política Territorial, Obras Públicas e Transportes, de conformidade co disposto no artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia,
RESOLVO:
Primeiro.-Aprobar definitivamente o documento corrixido do Plan Xeral de Ordenación Municipal de Santiago de Compostela aprobado polo Pleno do Concello en sesión do 15-5-2008.
Segundo.-De conformidade co disposto no artigo 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP as modificacións e as correccións de erros na normativa e ordenanzas do Plan Xeral de Ordenación Municipal aprobado definitivamente.
Terceiro.-Os planos de igual serie e número do documento de correccións substitúen os do documento anterior aprobado definitivamente en forma parcial.
Cuarto.-Notifíquese esta orde ao concello e publíquese no Diario Oficial de Galicia.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 1 de setembro de 2008.
María José Caride Estévez
Conselleira de Política Territorial, Obras Públicas
e Transporte